**Årsmelding Strand Jørpeland Speidergruppe 2023**

På årsmøtet som ble avholdt 21.2 på Jørpelands Brug, ble følgende valgt:

Gruppeleder/styreleder Lars Meling Hultin, valgt for 2 år

Gruppeassistent/styremedlem Siri Twijnstra, valgt for 2 år

Gruppeassistent/styremedlem Cecilie Langeland, ikke på valg

Gruppeassistent/styremedlem Odd Magne Tønnesen,ikke på valg

Gruppeassistent/styremedlem Kenneth Andersen ikke på valg

Vara: Kirsti Hægbostad

Regnskapsfører Kjell Henrik Johansen valgt for 1 år.

Sekretær Tom Ravndal valgt for 1 år.

Revisor Vibeke Bø Langeland valgt for 1 år.

Hyttesjef Kenneth Austrheim valgt for 1 år

Merkesjef Tove Nilsen Fjelde valgt for 1 år

Arkivar Tove Nilsen Fjelde valgt for 1 år

Materialforvalter Kristoffer Mæhle valgt for 1 år

Vaktmester for speiderne på Jørpelands Brug /speiderhytta Bjarne Kokaas valgt for 1år

Styremedlemmer i Stiftelsen Jørpelands Brug for 1 år:

Wigdis Strøm Kalsås, Arvid Langeland, Bjarne Kokaas og Lars Meling Hultin

Valgkomite Elisabeth Tysdal og Ann Elin Holta valgt for 1 år

**Gruppen:**

Gruppeledelsen har i 2023 hatt 6 styremøter og behandlet 45 saker.   
Lederpatruljen bestående av enhetsledere og styremedlemmer har hatt 2 møter og behandlet 15 saker.

Det har vært avholdt 2 gruppemøter og behandlet 12 saker.   
Referatene er tilgjengelig for alle medlemmer på vår Google Drive side.

Møtene er strukturerte, konstruktive og demokratiske.

Av arrangement som gruppen har hatt ansvar for er:

Gruppeturen ble gjennomført i 21-23 april. Det var 65 deltakere og 19 ledere. Alle enhetene deltok på turen. Stifinner- og vandrertroppen lå ute i telt.  Godt program og en svært vellykket gruppetur.

Vi deltok på 17 mai med Holststøtten, samt med innslag i Folketoget.

Lederavslutning 1.6 ble avholdt hos Skjeggebustane på Kaien. Utrolig god mat og lett underholdning. Ole Bokn informerte om mulighetene for å pante flasker hos Rema på Jørpeland, og at det jobbes med å få flere butikker med på ordningen.

23. 6 arrangerte vi sammen med Strand kommune St Hans på Jørpelandsholmen.  Vi stod for salg og arrangerte natursti. Litt halvveis opplegg da det var bålforbud pga brannfare.

Speidere fra gruppen deltok på Kretsleiren. Leir var nytt for både ungdommene og for de fleste lederne da dette var første store leir etter Covid. Det var en vellykket tur med mange gode speideropplevelser.

Etter gode erfaringer fra i fjor, startet gruppa med planleggingsmøte15.08. Enhetene planla sine aktiviteter og vi sikret at alle hadde tilgang til hjemmeside og intranettet vårt. Det er gode tilbakemeldinger på denne organiseringen. Gruppa får da mulighet til å hilse på nye ledere, og nye ledere blir tatt imot av hele gruppa. Lederne får på den måten en større forståelse av gruppestrukturen, og at de er del av en større enhet.

Årets loddboksalg gikk som vanlig. Det er en god og viktig inntektskilde for gruppa.

Lederkurs 03.10 i Grunnleggende Førstehjelp ble presentert av våre egne rovere via SBG. Fantastisk flinke ungdommer, som gav gruppa en god undervisning og engasjement. Det deltok 20 ledere med en god blanding av nye ledere og ledere med lang erfaring.

Lørdag 25 november arrangerte vi igjen juletrefest ute på Jørpelandsholmen. Det kom bortimot 100 stykker, og det har vært gode tilbakemeldinger på opplegget. Denne varianten på juletrefest har kommet for å bli!

Vi deltok i kirken 1 søndag i advent 26.november sammen med KM Speiderne

Det jobbes kontinuerlig med å styrke og utvide antall ledere i de ulike enhetene. Vi har vært heldige i høst med at vi har fått med mange nye ledere.

Gruppa har i 2023 besluttet at alle ledere skal få en gruppe-regnjakke. Jakkene fra Jotunheim er like mtp logoplassering og tekst, men lederne står fritt til å velge farge. Det er den lokale Sport1 som tar seg av den praktiske gjennomføringen. Jakkene er gratis for lederne, de sponses 100% av gruppa. Dette er en form for uniformering og reklame som gruppa ønsker. Alle nye ledere får tilbud om jakken.

Pr 31.12.23 var vi 135 aktive medlemmer og i tillegg var det 21 stk som har vært medlemmer i 2023, men som vi melder ut fom 4.1.24.  Vi hadde i tillegg 27 på venteliste; 11 bevere, 2 småspeidere og 14 stifinnere.

**Enhetene:**

Gruppen har hatt et normalt speiderår siden Covid-restriksjonene ble opphevet. Det er aktivitet i fire av våre enheter som har ukentlige møter og deltar på turer etc. Roverlaget ligger for tiden brakk, de som er i den alderen er aktive i SBG.

**Bevere** (1-2 klasse) møter hver torsdag

Vi har per nå 15 bevere. Cirka halvparten gikk opp til småspeidere etter sommerferien og 7 nye barn begynte. Etter sommerferien takket enhetslederen for seg etter mange år og gikk videre til nye speidereventyr. Da fikk vi en ny enhetsleder, og 3 helt nye ledere som joinet de 3 ledere som fortsatte fra året før. Det står cirka 15 barn på venteliste og det kommer stadig nye forespørsler. Vi er en veldig internasjonal ledergjeng med 6 nasjonaliteter representert. Flere av barna har forskjellig kulturell bakgrunn også. Beverne bor spredt i Strand og Forsand. Møtene i det første halvåret av 2023 inkluderte diverse fjellturer, kanopadling, fiskemøte, bålmøte, førstehjelp, aking, karnevalsfeiring, hinderløype, plantemøte og et gårdsbesøk. Nesten samtlige bevere deltok på gruppeturen. En liten gjeng deltok på Beverløype på Furunesdagene, hvor enheten vår også hadde ansvar for livlinjeposten. I det andre halvåret jobbet vi med Friluftlivsprogrammerket. Vi tok også Jeg er beredt-merket, samt følgende fordypningsmerker: bål, kniv, førstehjelp, primitiv mat, lek og godteri. I tillegg har vi hatt møter om hvordan å bygge en gapahuk, lese kart, fisking og en sopptur.

**Småspeidere** (3-4 klasse) møter hver tirsdag

* Enhetsleder Kirsti Hægbostad
* Aktivt program hele året, stort sett utemøter
* Fordelt på 4 patruljer / 5 patruljer høsten 23
* Litt liten ledergjeng, men mange kjekke aktiviteter.
* Motiverte speidere har skapt en god atmosfære.  Har og hatt hjelp av en del foreldre.
* 29 småspeidere pr 31.12. Ingen på venteliste.

**Stifinnerne** (5-7 klasse) møter hver tirsdag  
Sammendrag fra stifinnerenhet:   
Våren 2023: Øvd på knuter og surringer, samt førstehjelp. Skitur til Sirdalen med Vandrere. Kokkekamp og fisketurer sammen med Hjelmelandsspeidere. Kretsleir med hele Troppen og Hjelmelandsspeidere.   
Høst 2023: 15 nye opp i fra småspeider. Laget patruljer, fungere bra. Startet med fordypningsmerke kano. Ellers møter med primus, bål/sporløs ferdsel og viktigheten med refleks. Tv-aksjon til Redd Barna. Høydepunkt var JotaJoti for flere. Baking til pepperkake-byen på Jørpeland Frivillighetsentral, stifinnere fikk tildelt fordypningsmerke ‘juleglede’.

**Vandrere** (8-10) møter hver tirsdag.

Sammendrag for vandrere 2023:

Våren 2023 gikk med til førstehjelp med rovere. Vi har brukt litt tid på å sette vandrerne i stand til å bruke Mosli hytta uten ledere på en trygg måte. Og lederne har bukt en del tid på å risikovurdere og opprette og følge sjekklisten. Håper kommende vandrere kan få samme opplæring og mulighet. Ellers er det gledelig at vi har så flott fiskeutstyr og vi har vært på Hjelmeland og fisket sammen med Hjelmelands speiderne. Ellers ble det kanomøter før kretsleiren på camp 773 hvor 8 vandrere deltok. I sommerferien viste det seg at vi hadde en del franske speidere på besøk oppe på Camp 773. Det ble satt nedbørsrekord (i Norge!) på stasjonen på Liarvatnet i den perioden de var der. Vandrerne bidrog med tepper, stjernetelt, ved og leirbål. I tillegg ble 4 franske speidere tatt med på privat overnatting og opphold i en helg hos en av speiderne, som kultur utveksling. Det hele ble toppet med at de ble servert norsk komle (som de franske speiderne virkelig satte pris på!).

Høsten 2023: Sesongen startet med å ta i mot de som rykker opp fra stifinnerne og setter opp hvilke aktiviteter vandrerne ønsker. Sesongen legges da opp til at disse ønskene flettes inn i møter og turer, slik at vi oppnår visjonen om at de skal ha kunnskaper til å gå på tur uten voksne. Det ble også avholdt foreldremøte. Vi øver oss også på livredding i vann når det er badetemperatur og kano før det blir for kaldt i vannet.Vandrerne stilte også sterkt på årets TV aksjon. Jota Joti er det mest populære arrangementet, hvor stifnnerne og vandrere har LAN party på bruget. Høst sesongen avsluttes med den årlige spille og aktivtetshelgen hvor speiderne overnatter på bruget resier til Stavanger og hadde lasertag samt gikk på fangene på fortet. Fokus fremover er å øve oss på å gå på tur med sekk, sette opp leir og overnatte ute i naturen.

Enhetsleder Tom Ravndal.

**Roverlaget** (videregående skole)

* Sofie Fatland enhetsleder fra sommeren 2022.
* Flere av medlemmene er aktive i SBG

**Speiderhytta:**

Speiderhytta vår i Mosli hadde 7 utleide helger, en del av disse som dugnader. Det gamle vedskjulet er revet og sanert. Det av materiale som kan gjenbrukes, er tatt vare på, noe er lagret og noe er brukt til sti utbedring. Ved er flyttet inn i det nye vedskjulet. Flaggstanga er montert og tatt i bruk. Det er litt arbeid igjen innvendig, sette opp nytt grovkjøkken, sette opp nytt blandebatteri på toalett og grovkjøkken. Det er satt fram ønske om å male alt innvendig. Kanskje sjekke om dette kan la seg gjøre fra et firma? Hytta er leid ut 3 helger nå i vinter. Hyttesjef satser på å få invitert opp stifinner og tropp til åpen dag/ helg før sommeren.

Det er startet prosjekt med ny sti fra demning opp til hytta. Vi har fått en muntlig avtale med grunneier med bro over elva. En skriftlig avtale må utarbeides før oppstart. I avtalen gir vi fra oss to parkeringsplasser ved Moslivannet, mot to nye ved demning og vei rett til demningen. Vi har fått 40.000,- av Sr-bank til prosjektet. Planen er oppstart til våren.

**Stiftelsen Jørpelands Brug** – Vi har hatt våre representanter i styret for stiftelsen og det har vært utført noe arbeid på bruket. Vi har fått satt opp lagerreoler i 1 etasje og fått ryddet opp der.

**Verv i Vesterlen krets fra vår gruppe**:

* Vibeke Bø Langeland er visekretsleder og ledertrener
* Arvid Langeland er medlem i styret for Camp 773.
* Lars Meling Hultin ordstyrer Kretstinget.

**Sluttord:**

Det er grunn til å rette en stor takk og gi honnør til alle de lederne som har stått på gjennom speideråret 2023. Vi har klart å gi et godt speidertilbud til våre medlemmer gjennom året. Vi er svært fornøyde med den omstruktureringen av møter/samlinger/kurs vi har gjennomført for alle ledere gjennom året.

Vi er Alltid Beredt for å være «Ute på eventyr» også i 2024.

**Vedtatt enstemmig på årsmøte 21.02.2024**